Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на Закона за данъците върху доходите на физическите лица

(Обн., ДВ, бр. 95 от 2006 г.; изм. и доп., бр. 52, 64 и 113 от 2007 г., бр. 28, 43 и 106 от 2008 г.; бр. 25, 32, 35, 41, 82, 95 и 99 от 2009 г. и бр. 16 и 49 от 2010 г.

§ 1. В чл. 8 се правят следните изменения и допълнения:
1. Създава се нова ал. 11:
„(11) От източник в Република България са и възнаграждения за услуги или права, както и неустойки и обезщетения от всякакъв вид, начислени от местни юридически лица, от местни еднолични търговци или от чуждестранни юридически лица и еднолични търговци чрез място на стопанска дейност или определена база в страната в полза на чуждестранни физически лица, установени в юрисдикции с преференциален данъчен режим.” 
2. Досегашната ал. 11 става ал. 12.
§ 2. В чл. 11, ал. 4 думите „съдебното решение за” се заменят с „вписване на”.
§ 3. В чл. 37 се правят следните допълнения: 
1. В ал. 1 след думите „се облагат” се добавя „доходите по чл. 8, 
ал. 11 и”.
2. В ал. 2 след думите „по ал. 1, т. 1 - 9” се добавя „и по чл. 8, ал. 11”.
§ 4. В чл. 44 се правят следните изменения и допълнения:
1.	Създават се нови ал. 4 и 5:
„(4) Когато платецът на дохода от наем или друго възмездно предоставяне за ползване на права или имущество е предприятие или самоосигуряващо се лице, размерът на данъка се определя и данъкът се удържа от платеца на дохода при изплащането му. В тези случаи размерът на дължимия авансов данък се определя, като облагаемият доход по чл. 31 се умножи по данъчна ставка 10 на сто.
(5) В случаите по ал. 2 лицето, придобиващо дохода, удостоверява степента на намалена работоспособност с валидно към датата/датите на изплащане на дохода експертно решение на ТЕЛК/ДЕЛК/НЕЛК, копие от което се представя еднократно пред платеца на дохода, когато той е задължен да удържа и да внася данъка.”
2. Досегашната ал. 4 става ал. 6 и се изменя така:
„(6) Данъкът по ал. 3 и 4 се внася в сроковете и по реда на 
чл. 65 - 68.”
§ 5. В чл. 45 се правят следните изменения и допълнения:
1. Наименованието се изменя така: „Удостоверяване на изплатен облагаем доход и на удържан данък”
2. В ал. 4 думите „от стопанска дейност” се заменят с „по чл. 29 или 31”, а думите „на чл. 43” се заменят с „на чл. 43 и 44”.
3. Създава се ал. 7:
„(7) Предприятието или самоосигуряващото се лице - платец на доходи от други източници по чл. 35, издава за изплатените доходи служебна бележка по образец, която предоставя на лицето, придобило дохода.” 
§ 6. В чл. 65 се правят следните изменения и допълнения:
1.	Създава се нова ал. 10:
„(10) Данъкът по чл. 46 за доходите по чл. 8, ал. 11 се удържа и внася от платеца на дохода в срок до края на месеца, следващ месеца на начисляването на дохода от местното юридическо лице, от едноличния търговец, от мястото на стопанска дейност или определената база в страната.”
2.	Досегашната ал. 10 става ал. 11 и в нея думите „по чл. 42, 43 и 
чл. 49, ал. 2 и 5” се заменят с „по чл. 42, 43, 44 и чл. 49, ал. 2 и 5”.
3.	Досегашната ал. 11 става ал. 12 и в нея думите „по чл. 42, ал. 5” се заменят с „по чл. 42, ал. 6”.
§ 7. В чл. 73, ал. 1 се създава изречение второ:
„При преобразуване или прехвърляне на предприятие справката се изготвя от правоприемника.”
§ 8. Създава се чл. 80б:
„Чл. 80б. (1) Физическо лице, което, като е задължено, не издаде документ по чл. 9, ал. 2 за придобитите от него доходи, се наказва с глоба в размер от 100 до 500 лв.
(2) За нарушенията по ал. 1 глобата се налага поотделно за всеки неиздаден документ.
(3) При повторно нарушение по ал. 1 глобата е в размер от 200 до 1000 лв.”
§ 9. В § 1 от Допълнителните разпоредби се правят следните допълнения:
1. В  т. 52 се създава изречение второ:
„При определяне на основното трудово правоотношение не се вземат предвид трудовите правоотношения по т. 26, буква „и”.”
2. Създава се т. 55:
„55. „Юрисдикции с преференциален данъчен режим” са тези по смисъла на Закона за корпоративното подоходно облагане.”

ЗАКЛЮЧИТЕЛНА РАЗПОРЕДБА

§ 10. Законът влиза в сила от 1 януари 2011 г.

Законът е приет от 41-ото Народно събрание на …………………… 2010 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

М О Т И В И
към проекта на Закон за изменение и допълнение на 
Закона за данъците върху доходите на физическите лица 

Направените в законопроекта предложения за изменение и допълнение на Закона за данъците върху доходите на физическите лица (ЗДДФЛ) са насочени главно към прецизиране на текстове, които създават проблеми при практическото прилагане на закона, отстраняване на съществуващи пропуски, актуализиране на терминологията и улесняване на данъчно задължените по този закон лица при изпълнението на определени задължения. 
Със законопроекта се предлага облагане на чуждестранни физически лица, установени в юрисдикции с преференциален данъчен режим (офшорни зони), с окончателен данък 10 на сто за получените от тях възнаграждения за услуги или права, както и неустойки и обезщетения от всякакъв вид с източник България. Юрисдикциите с преференциален данъчен режим са посочени изчерпателно в Закона за изменение и допълнение на Закона за корпоративното подоходно облагане. 
Въвеждането на тази мярка цели да се противодейства на възможни данъчни измами и пране на пари. Осъществяването на сделки с чуждестранни лица, установени в юрисдикции с преференциален данъчен режим, се приема за сериозен данъчен риск от всички държави - членки на Европейския съюз и на Организацията за икономическо сътрудничество и развитие, включително от България.
Предложението е аналогично на направеното в Закона за изменение и допълнение на Закона за корпоративното подоходно облагане.
Предлага се авансовото облагане на доходите от наем или от друго възмездно предоставяне на права или имущество да се извършва по ред, подобен на възприетия за доходите от извънтрудови правоотношения, т.е. когато платецът на дохода от наем е предприятие или самоосигуряващо се лице, данъкът да се удържа от него. 
Целта е да се постигне възможно максимално унифициране и равнопоставеност при авансовото облагане на доходите, подлежащи на облагане с данък върху общата годишна данъчна основа. 
В действащия закон – чл. 9, ал. 2, съществува задължение за документиране на доходите (различни от облагаемите с окончателен данък) в случаите, когато не се издава касова бележка от фискално устройство или формуляр „Сметка за изплатени суми”. Тъй като в закона липсва разпоредба, санкционираща неспазването на това задължение, то в голяма степен се обезсмисля. С оглед на това се предвижда налагането на глоба при неиздаване на документ. Предложеният размер на глобата е еднакъв с този по чл. 185, ал. 1 от Закона за данък върху добавената стойност за неиздаване на фискална касова бележка (фискален бон) от физическо лице. 
В групата предложения, насочени към улесняване на данъчно задължените лица, е предложението за издаване на служебна бележка на лицата, получили доходи от други източници (неустойки, лихви, производствени дивиденти и др.), в т. ч. доходи в натура - предметни награди и други. Поради установено в практиката затруднение на данъчно задължените лица, свързано с неяснота относно размера на този вид доход, е предложено платците на дохода да издават служебна бележка.
Със законопроекта е направено уточнението, че при преобразуване или прехвърляне на предприятие справката за изплатени доходи на физически лица по чл. 73 се изготвя от правоприемника. Липсата на изрична уредба води на практика до това, че в повечето случаи информация за изплатени доходи от преобразуващо се предприятие не постъпва в Националната агенция за приходите.  

МИНИСТЪР-ПРЕДСЕДАТЕЛ:

(Бойко Борисов)